b'\n_START_ARTICLE_\nNicollette Sheridan\n_START_PARAGRAPH_\nNicollette Sheridan (s. 21. marraskuuta 1963 Worthing, West Sussex) on englantilainen n\xc3\xa4yttelij\xc3\xa4. H\xc3\xa4net tunnetaan parhaiten Edie Brittin roolista televisiosarjassa T\xc3\xa4ydelliset naiset._NEWLINE_Sheridan syntyi Worthingiss\xc3\xa4, West Sussexissa Englannissa brittil\xc3\xa4iselle n\xc3\xa4yttelij\xc3\xa4tt\xc3\xa4relle, Sally Sheridanille. H\xc3\xa4nen biologinen is\xc3\xa4ns\xc3\xa4 ei ole tiedossa. Sheridanin velipuoli, Nick Savalas, on my\xc3\xb6s n\xc3\xa4yttelij\xc3\xa4. Sheridanilla on intialaisia sukujuuria._NEWLINE_Ennen T\xc3\xa4ydellisi\xc3\xa4 naisia Sheridan n\xc3\xa4ytteli muun muassa saippuasarjassa Knots Landing vuosina 1986\xe2\x80\x931993 ja voitti roolistaan Soap Opera Digestin vuonna 1990. Samana vuonna People-lehti nimesi h\xc3\xa4net 50 maailman kauneimman ihmisen joukkoon. Knots Landingin p\xc3\xa4\xc3\xa4tytty\xc3\xa4 Sheridan n\xc3\xa4ytteli muun muassa elokuvissa Spy Hard \xe2\x80\x93 lupa l\xc3\xa4ikytt\xc3\xa4\xc3\xa4 (1996) ja Nuijaninja (1997). Lis\xc3\xa4ksi h\xc3\xa4n oli ehdolla Grace Adlerin rooliin televisiosarjaan Will & Grace, mutta menetti roolin Debra Messingille. Vuonna 2004 h\xc3\xa4net nosti uudestaan pinnalle miestennielij\xc3\xa4 Edie Brittin rooli televisiosarjassa T\xc3\xa4ydelliset naiset, josta tuli maailmanlaajuisesti suosittu._NEWLINE_Vuosina 2018\xe2\x80\x932019 Sheridan n\xc3\xa4ytteli Alexis Carringtonia televisiosarjassa Dynastia. Alkuper\xc3\xa4isess\xc3\xa4 1980-luvun Dynastiassa samaa hahmoa esitti Joan Collins._NEWLINE_Sheridan oli naimisissa n\xc3\xa4yttelij\xc3\xa4 Harry Hamlinin kanssa vuosina 1991\xe2\x80\x931993. H\xc3\xa4n avioitui toisen kerran Aaron Phypersin kanssa alkuvuodesta 2016, mutta haki eroa t\xc3\xa4st\xc3\xa4 jo puoli vuotta h\xc3\xa4iden j\xc3\xa4lkeen, hein\xc3\xa4kuussa 2016.'